កម្ពុជា​នឹង​បញ្ចូន​មន្ត្រី​សវនកម្ម​ទៅ​បណ្តុះ​បណ្តាល​នៅ​ប្រទេស​ឥណ្ឌា
គេ​រំពឹង​ថា​នឹង​មាន​មន្ត្រី​សវនកម្ម​​ខ្មែរ​យ៉ាង​តិច​៨​នាក់​ក្នុង​មួយ​ឆ្នាំ​ ​នឹង​ទទួល​បាន​ការ​បណ្តុះ​បណ្តាល​នៅ​ប្រទេស​ឥណ្ឌា​។
ប្រទេសកម្ពុជានឹងបញ្ចូនមន្ត្រីសវនកម្មទៅកាន់ប្រទេសឥណ្ឌាដើម្បីបណ្តុះបណ្តាលសមត្ថភាព និងជំនាញសវនកម្មឱ្យមានលក្ខណៈកាន់តែល្អប្រសើរឡើងថែមទៀត ពីព្រោះប្រទេសកម្ពុជាត្រូវការធ្វើបច្ចុប្បន្នកម្មសមត្ថភាពជំនាញសវនកម្មរបស់ខ្លួនដើរឱ្យទាន់ការវិវឌ្ឍរបស់ពិភពលោក។ ក្រុមអ្នកជំនាញបាននិយាយថា មន្ត្រីអាជ្ញាធរសវនកម្មជាតិត្រូវពង្រឹងសុចរឹតភាព សមត្ថភាព សេចក្តីជឿទុកចិត្ត និងឯករាជ្យភាពដើម្បីអនុវត្តកិច្ចការរបស់ខ្លួនជាស្ថាប័នសវនកម្មឯករាជ្យ សំដៅរួមវិភាគទានដល់កិច្ចខំប្រឹងប្រែងធ្វើកំណែទម្រង់របស់រដ្ឋាភិបាលឱ្យមានអភិបាលកិច្ចល្អ។ លោកអ៊ុត ឈន ប្រធានអាជ្ញាធរសវនកម្មជាតិ បានថ្លែងនៅថ្ងៃពុធនេះថា ប្រទេសឥណ្ឌានឹងផ្តល់ការបណ្តុះបណ្តាលសមត្ថភាព និងចំណេះដឹងផ្នែកជំនាញសវនកម្មដល់មន្ត្រីសវនកម្មកម្ពុជាយ៉ាងតិចប្រាំបីនាក់ក្នុងមួយឆ្នាំៗនៅក្នុងទីក្រុងញូដេលី។ លោកអ៊ុត ឈន និងលោក Rajesh Kr. Sachdeva ឯកអគ្គរដ្ឋទូតឥណ្ឌាប្រចាំកម្ពុជា បានចុះហត្ថលេខាលើកិច្ចព្រមព្រៀងស្តីពីកិច្ចសហប្រតិបត្តិការជួយកសាងសមត្ថភាពជំនាញផ្នែកសវនកម្មដល់មន្ត្រីកម្ពុជា។ ក្រុមអ្នកជំនាញសវនកម្មបាននិយាយថា មន្ត្រីអាជ្ញាធរសវនកម្មជាតិត្រូវពង្រឹងសុចរឹតភាពសមត្ថភាពសេចក្តីជឿទុកចិត្ត និងឯករាជ្យភាព ដើម្បីអនុវត្តកិច្ចការរបស់ខ្លួនជាស្ថាប័នសវនកម្មឯករាជ្យ សំដៅរួមវិភាគទានដល់កិច្ចខំប្រឹងប្រែងធ្វើកំណែទម្រង់របស់រដ្ឋាភិបាលឱ្យមានអភិបាលកិច្ចល្អ។ លោកអ៊ុត ឈន បានថ្លែងប្រាប់ VOA ថា រដ្ឋាភិបាលឥណ្ឌានឹងទទួលយកមន្ត្រីសវនកម្មកម្ពុជាយ៉ាងតិចប្រាំបីនាក់ក្នុងមួយឆ្នាំៗ ទៅសិក្សាជំនាញសវនកម្មនៅក្នុងទីក្រុងញូដេលី ព្រមទាំងធ្វើការផ្លាស់ប្តូរបទពិសោធន៍គ្នាទៅវិញទៅមកជារៀងរាល់ឆ្នាំ ដើម្បីធ្វើឱ្យការងារសវនកម្មកាន់តែល្អប្រសើរ។ «ក្នុងគោលការណ៍ ភាគីកម្ពុជា និងឥណ្ឌាធ្វើការផ្លាស់ប្តូរបទពិសោធន៍គ្នាទៅវិញទៅមក ហើយសំខាន់ប្រទេសឥណ្ឌាមានវិទ្យាស្ថានបង្រៀនជំនាញសវនកម្ម។ អញ្ចឹងយើងសង្ឃឹមថា យើងនឹងអាចសហការជាមួយភាគីឥណ្ឌាដើម្បីបញ្ចូនមន្ត្រីរបស់យើងទៅរៀនជំនាញសវនកម្មនៅប្រទេសឥណ្ឌាបាទ»។ លោកអ៊ុត ឈន បានបញ្ជាក់ថា ប្រទេសកម្ពុជានឹងត្រូវការឱ្យប្រទេសឥណ្ឌាបង្រៀនមន្ត្រីកម្ពុជាពីមុខជំនាញសវនកម្មផ្នែកព័ត៌មានវិទ្យា សវនកម្មផ្នែកប្រតិបត្តិ និងសវនកម្មផ្នែកហិរញ្ញវត្ថុ ពីព្រោះប្រទេសកម្ពុជាត្រូវការធ្វើបច្ចុប្បន្នកម្មសមត្ថភាពជំនាញសវនកម្មរបស់ខ្លួនឱ្យដើរទាន់ការវិវឌ្ឍរបស់ពិភពលោក។ «ខ្ញុំយល់ថា ការចុះហត្ថលេខាលើអនុស្សារណៈយោគយល់គ្នានេះមានសារៈសំខាន់ណាស់លើការងាររបស់យើង ដែលប្រើបញ្ញាញាណ និងសមត្ថភាព។ អញ្ចឹងសារៈសំខាន់គឺការបង្កើនបញ្ញាញាណ និងសមត្ថភាពដែលជារឿងគោល ហើយពីព្រោះការងារសវនកម្មសាធារណៈជារឿងថ្មីនៅកម្ពុជា។ បើយើងឥតខំបង្កើនសមត្ថភាពទេ យើងដើរអត់ទាន់គេទេ»។ កង្វះតម្លាភាព និងភាពជឿទុកចិត្តនៅក្នុងប្រព័ន្ធហិរញ្ញប្បទានសាធារណៈជាឧបសគ្គដ៏សំខាន់ដល់ការអភិវឌ្ឍបន្ថែមទៀតរបស់ប្រទេសកម្ពុជា។ លោកហួត សូនី អ្នកគ្រប់គ្រងផ្នែកគណនេយ្យនិងពន្ធនៃក្រុមហ៊ុន Accounting Solution Cambodia Co., Ltd. បានថ្លែងថា សមត្ថភាពជំនាញសវនកម្ម និងធនធានមនុស្សរបស់មន្ត្រីអាជ្ញាធរសវនកម្មជាតិមួយចំនួននៅមានកម្រិតដែលតម្រូវឱ្យមានការបណ្តុះបណ្តាលបន្ថែមទៀត។ ប៉ុន្តែមន្ត្រីសវនកម្មខ្លះមានជំនាញពិតប្រាដកក្នុងការធ្វើប្រតិបត្តិការសវនកម្ម។ «បើប្រទេសឥណ្ឌាជួយពង្រឹងសមត្ថភាពជំនាញសវនកម្មដល់មន្ត្រីសវនកម្មកម្ពុជាឱ្យមានស្តង់ដារ កាន់តែខ្ពស់ជាងបច្ចុប្បន្ន វាកាន់តែល្អ»។ លោកលាភ ចំណាន សវនករឯករាជ្យ បានថ្លែងថា ប្រទេសឥណ្ឌាពិតជាអាចផ្តល់ចំណេះដឹងនិងជំនាញសវនកម្មដល់សវនករកម្ពុជាដើម្បីឱ្យដើរស្របតាមស្តង់ដារសវនកម្មអន្តរជាតិ។ «វាជាកត្តាវិជ្ជមានមួយដែលយើងអាចបង្កើនចំណេះដឹងរបស់យើង បើទោះបីជាយើងមានចំណេះដឹងក៏ដោយ ក៏យើងត្រូវការបង្កើនការយល់ដឹង ហើយយើងអាចផ្លាស់ប្តូរបទពិសោធន៍ដែលប្រទេសឥណ្ឌាមាន។ ខ្ញុំយល់ថា ប្រទេសឥណ្ឌាមានប្រព័ន្ធសវនកម្មដែលប្រទេសឥណ្ឌាផ្តល់បទពិសោធន៍ អាចមានលក្ខណៈស៊ីជម្រៅជាងអ្វីដែលយើងកំពុងតែប្រើប្រាស់បច្ចុប្បន្ន»។ លោកលាភ ចំណាន បានបញ្ជាក់ថា បើមន្ត្រីសវនកម្មមានចំណេះដឹង និងសមត្ថភាពជំនាញសវនកម្មច្បាស់លាស់ មន្ត្រីសវនកម្មអាចស្វែងរកភាពមិនប្រក្រតីក្នុងការកិបកេង ដោយការប្រព្រឹត្តអំពើពុករលួយ និងអាចបំពេញភារកិច្ចជាសវនករប្រកបដោយប្រសិទ្ធិភាព និងតម្លាភាពខ្ពស់៕